**Egy szennyvízberuházás veszélyei**

Egy szennyvízberuházás még akkor is rejteget kellemetlen meglepetéseket a lakosság számára, ha azt oly régóta várta a térség lakossága, mint a Tápió-vidéki szennyvízberuházást. Itt most nem is a kivitelezés okozta kellemetlenségekre, sáros utcákra, forgalomkorlátozásokra gondolunk – ezekkel sajnos a végleges helyreállítási munkálatokig együtt kell élnünk -, hanem azokra a negatív jelenségekre, amikre előre nem lehet felkészülni.

Ilyen események például a kivitelezési munkálatokat kísérő kisebb károkozások melyeket elsősorban nem a lakosság, hanem a kivitelezők szenvednek el. Ezek közé tartozik a mobil WC-k, kábelek, cső- és egyéb építési anyagok, üzemanyag eltűnése, esetleg munkagépek eltulajdonítása (ez eddig még nem fordult elő). Ez gondolhatnánk legyen az ő bajuk, figyeljenek jobban. Viszont azon személyek, akik ezeket a cselekményeket elkövetik sajnos kedvet kaphatnak más, már a lakosságot érintő cselekmények elkövetésére is.
A másik típusú cselekmény, még nem ütötte fel nagy számban a fejét a térségben, az a trükkös lopás kategóriája. Azáltal, hogy idegenek dolgoznak a településeken ezt kihasználhatják azok, akik ilyen módszerrel próbálják megrövidíteni lakosainkat.
Mivel minden ingatlan esetében egyeztetni kell a bekötés helyét a lakossal, így a kivitelező munkatársai mindenkit felkeresnek. Ez természetes folyamat és megelőzi egy előzetes postaládás értesítés. Mivel azonban a kivitelezés csak a kerítésen belül egy méterig szól, így az egyeztetés során nincs szükség a lakóházba történő bejutásra. Legyen gyanús, ha valaki mindenáron be akar menni, hiszen ott nincs dolga.
Hasonló hivatkozási alap lehet a trükkös tolvajok számára a megváltozott jogszabály, ami miatt más ivóvíz szolgáltató van a településen. Ezek a változások általában nem érintik a korábbi szolgáltatók személyi állományát, tehát rendszerint azokkal a leolvasókkal, szerelőkkel, díjbeszedőkkel találkozik a lakos, mint korábban. És természetesen nekik is van megfelelő igazolványuk.
A házi bekötésekre is vannak már jelentkező cégek, akik szórólapokkal igyekeznek felhívni magukra a figyelmet. Ezzel kapcsolatban az az észrevételünk, hogy most még nem kell ezzel sietni, mivel még nincs kész a teljes hálózat és így még nem lehet a hálózatra rákötni, valamint a kisrégiós szennyvíztelepek sem készültek még el. A rákötésre egyszerre, várhatóan a 2014-es évben kerülhet majd sor. A települések vezetése, illetve a projekt kedvezményezettje is dolgozik azon, hogy a rákötés a lehető legkisebb terhet rója a lakosságra. Ennek elősegítése érdekében begyűjti, és lakosságának ajánlani fogja azon cégek listáját, amelyek az üzemeltető által is elfogadottan végezhetik ezeket a rákötési munkákat. A kivitelezők jelenleg nem végeznek és nem is végezhetnek ilyen munkákat. A rákötés időpontjáról és pontos feltételeiről a munkák előrehaladásának függvényében külön értesítjük majd a lakosságot.
A projekt kedvezményezettje, a Tápiómenti Területfejlesztési Társulás is folyamatosan figyelemmel kíséri a kivitelezés lebonyolítását, tartja a kapcsolatot a településekkel, illetve a helyileg illetékes rendőri szervekkel. Nemcsak a bűnmegelőzés, hanem a majdani nagyobb forgalomkorlátozások miatt is - melyek elsősorban a 31-es főút esetében - lesznek nagy türelmet és hosszabb menetidőt eredményező korlátozások.
Kérjük, mindenki figyeljen saját és mások értékeire és a beruházás lebonyolításához további türelmet kívánunk.
Tápió
PR